# Swyddog Ymchwil

## Disgrifiad o'r Rôl

|  |  |  |
| --- | --- | --- |
| Graddfa gyflog: |  | D |
| Cyfeirnod: |  | RO |
| Tîm: |  | Gwasanaethau Corfforaethol (Gwerthuso ac Ymchwil) |
| Adrodd i'r: |  | Rheolwr (Gwerthuso ac Ymchwil)  |
| Rheoli staff: |  | Dim cyfrifoldebau rheoli staff |
| Lleoliad: |  | Hyblyg – gallu gweithio o unrhyw un o swyddfeydd  |
| Teithio: |  | Cyson |

### Cyngor Celfyddydau Cymru

Mae Cyngor Celfyddydau Cymru'n elusen annibynnol, a sefydlwyd drwy Siarter Brenhinol ym 1994. Corff a Noddir gan Lywodraeth Cymru ydyn ni, a Llywodraeth Cymru sy'n penodi ein haelodau.

Llywodraeth Cymru sy'n darparu'r rhan fwyaf o'n cyllid. Rydyn ni'n dosbarthu cyllid gan y Loteri Genedlaethol hefyd, ac yn codi arian ychwanegol ar gyfer y celfyddydau lle gallwn ni o amrywiaeth o ffynonellau'r sectorau cyhoeddus a phreifat.

Mae gennym olygon uchelgeisiol ar gyfer y celfyddydau yng Nghymru. Ein gweledigaeth yw creu Cymru greadigol lle mae'r celfyddydau wrth galon bywyd a llesiant y genedl, gan wneud ein gwlad yn lle cyffrous a bywiog i fyw, gweithio ac ymweld â hi. Mae llwyddiant ein gweledigaeth yn dibynnu ar ddychymyg a chreadigrwydd ein hartistiaid, ansawdd eu gwaith a'r ymdrechion a wneir i estyn allan ac ysbrydoli cynulleidfaoedd. Rydyn ni'n gweithio i greu amgylchedd lle gall artistiaid uchelgeisiol a blaengar dyfu a llewyrchu, lle gall cynifer o bobl â phosibl fwynhau a chwarae rhan yn y celfyddydau.

### Ein gwerthoedd

Fel corff cyhoeddus, mae disgwyl i ni gynnal y safonau uchaf o ran atebolrwydd a bod yn agored. Rydyn ni'n gwerthfawrogi creadigrwydd ac arloesi hefyd. Mae ein staff yn aml yn cydweithio mewn grwpiau a thimau i gyflawni ein rhaglenni gwaith. Rydyn ni'n gosod pwyslais arbennig ar weithio mewn ffordd hyblyg a chydweithredol, ac rydyn ni'n cefnogi ein staff i feithrin a datblygu'r sgiliau hyn.

### Am y rôl

Fel corff cyhoeddus, mae Cyngor y Celfyddydau'n ymdrechu i reoli ei fusnes i'r safonau uchaf o ran effeithiolrwydd ac atebolrwydd. Mae'r Swyddog Ymchwil yn helpu'r Rheolwr (Gwerthuso ac Ymchwil) i gyflawni'r nod honno.

Mae sicrhau bod Cyngor y Celfyddydau'n deall effaith ei fuddsoddiad, a'i fod yn gallu adrodd arno, yn allweddol i sicrhau ein bod ni'n defnyddio ein cronfeydd yn ddoeth. Trwy gasglu, crynhoi, dadansoddi a chyflwyno data, mae'r Swyddog Ymchwil yn gallu darparu gwybodaeth a data sy'n ein helpu ni i asesu pa mor effeithiol ydym ni wrth gyflawni ein hamcanion. Gellir defnyddio'r wybodaeth yma hefyd i ddarparu dealltwriaeth ehangach o effaith cyllid Cyngor y Celfyddydau, a'r gweithgareddau y mae'n eu cefnogi.

Un o swyddogaethau penodol rôl y Swyddog Ymchwil fydd datblygu ein sgiliau GIS, gan ein helpu ni i gyfuno data daearyddol/cartograffaidd â dadansoddiad ystadegol a thechnoleg cronfeydd data.

### Prif gyfrifoldebau

Polisi – cyfrannu data a deallusrwydd busnes at ddatblygiad polisi a strategaeth.

Gwybodaeth arbenigol – darparu gwaith ymchwil a dadansoddi arbenigol i helpu gyda'r canlynol:

* datblygu prosiectau ymchwil
* dadansoddi data i'w ddosbarthu'n fewnol ac yn allanol
* cynghori ar ddatblygu a gwella polisïau a gweithdrefnau sefydliadol, lle bo hynny'n briodol
* monitro gweithgarwch celfyddydol, ac yn enwedig Portffolio Celfyddydol Cymru
* helpu i reoli prosiectau gwaith ymchwil sy'n cael eu comisiynu gan gyrff allanol, gan gynnwys y proses gaffael.

Cyflawni prosiectau – rheoli prosiectau ymchwil a aseinir i chi, a chyfrannu at gyflawni prosiectau a thasgau ymchwil y tîm.

Cyngor a gwybodaeth – ymateb i geisiadau am gymorth neu gyngor am faterion ymchwil/data.

Helpu cydweithwyr i ddatblygu prosiectau ymchwil.

Ymchwilio, datblygu, a pharatoi gwybodaeth a deunyddiau briffio.

Cynghori ar ddulliau o ledaenu a chyfleu data.

Monitro ansawdd – hyrwyddo ymdrechion i sicrhau rhagoriaeth ym myd y celfyddydau yng Nghymru trwy:

* gasglu a dadansoddi data am berfformiad ein PCC a sefydliadau ac unigolion sy'n derbyn cyllid y Loteri.

Adrodd – cynorthwyo defnydd effeithiol o gyllid Cyngor y Celfyddydau trwy:

* ddarparu data a deallusrwydd busnes rheolaidd
* darparu data a gwybodaeth i'w gyhoeddi'n allanol, trwy baratoi adroddiadau, GIS, deunyddiau infograffeg a dulliau eraill o ddelweddu data
* cyflwyno data i gynulleidfaoedd.

Eiriolaeth – hyrwyddo proffil Cyngor Celfyddydau Cymru a'r gweithgareddau y mae'n eu cefnogi.

Cydymffurfiaeth gorfforaethol – dilyn y polisïau hynny sy'n amddiffyn Cyngor y Celfyddydau a'i staff rhag datguddiad posibl i risgiau a digwyddiadau adroddadwy. Mae'r rhain yn cynnwys Atal Twyll, y Rheoliad Cyffredinol ar Ddiogelu Data, Safonau'r Gymraeg, Llesiant Cenedlaethau'r Dyfodol a Seiberddiogelwch/defnyddio TGCh. (Diffinnir cyfrifoldebau'r staff ym mholisïau perthnasol Cyngor y Celfyddydau.)

Dyletswyddau ychwanegol – unrhyw ddyletswyddau rhesymol sy'n gyson â'r uchod.

### Gwybodaeth, profiad a nodweddion

Rydym am ddenu i'r sefydliad pobl sydd â diddordeb ym myd y celfyddydau, ymrwymiad i egwyddorion gwasanaethau cyhoeddus agored ac atebol, a'r ddawn i weithio gydag amrywiaeth eang o gwsmeriaid. Rydyn ni'n credu mewn gosod y safonau uchaf ym mhob agwedd ar ein gwaith. Felly mae pob aelod o staff yn gennad i'r cwmni ac rydyn ni'n disgwyl i bawb barchu a chynnal ein henw da.

Ein nod yw bod yn sefydliad arloesol a blaengar. Rydyn ni am i'n staff gydweithio â'i gilydd er mwyn sicrhau ein bod ni'n effeithlon, yn effeithiol ac yn ddefnyddiol.

Rydyn ni'n ei chymryd yn ganiataol y bydd ein staff yn hyfedr wrth reoli gweinyddiaeth bob dydd ac y byddant wedi datblygu sgiliau trefnu da. Am hynny, mae diddordeb penodol gennym mewn staff sy'n gallu gweithio'n hyblyg gan ddefnyddio'u dychymyg i fynd i'r afael â'r sialensiau a fydd yn eu hwynebu - staff sydd â'r fenter a'r egni i lewyrchu mewn amgylchedd gwaith prysur, ac sy'n cael boddhad o gyflawni targedau uchelgeisiol ac ymestynnol.

Yn ogystal, mae'r rôl yma'n gofyn am y wybodaeth, y profiad a'r nodweddion penodol canlynol. Caiff ymgeiswyr eu hasesu yn erbyn y meini prawf hanfodol a dymunol a bennir isod:

|  |  |  |
| --- | --- | --- |
|  | **Hanfodol** | **Dymunol** |
| **Gwybodaeth** | * Gwybodaeth gynhwysfawr am ddulliau ymchwilio a gwerthuso, gan gynnwys defnyddio meddalwedd ymchwil, cronfeydd data a chasglu data trwy ddulliau electronig
* Sgiliau rhifedd penigamp â sgiliau ystadegol a dadansoddi cadarn
* Gwybodaeth am ffynonellau data allanol allweddol (er enghraifft, data am faterion gwleidyddol, cymdeithasol, economaidd, diwylliannol a'r celfyddydau)
 | * Brwdfrydedd dros y celfyddydau
* Gwybodaeth neu brofiad o feddalwedd PowerBi
 |
| **Sgiliau** | * Sgiliau TG a gweinyddu penigamp, yn enwedig gydag Excel
 |  |
| **Profiad** | * Gradd mewn maes perthnasol gan gynnwys hyfforddiant ffurfiol ym maes theori a dulliau ymchwilio i ystadegau (e.e. mathemateg, economeg, y gwyddorau, astudiaethau busnes, seicoleg a chymdeithaseg) a/neu brofiad proffesiynol perthnasol â sgiliau amlwg mewn maes sy'n gysylltiedig ag ystadegau
* Profiad o lunio polisi cyhoeddus a rheoli prosiectau
* Cynefindra â phroblemau sy'n gysylltiedig â chasglu data ac adrodd arno – y gallu i asesu a rhoi diagnosis am gynnwys data
 |  |
| **Nodweddion** | * Y gallu i reoli a chyflawni rhaglen amrywiol o brosiectau a thasgau
* Ffocws ar ddeilliannau a'r penderfyniad i lywio prosiectau a thasgau hyd at eu cwblhau'n ymarferol
* Y gallu i wneud penderfyniadau o fewn fframwaith a sefydlwyd, a dealltwriaeth o'r prosesau a'r gweithdrefnau o gylch y penderfyniadau hyn
* Y gallu i ofalu am eich gwaith eich hun ac i weithio heb fawr o oruchwyliaeth uniongyrchol
* Sgiliau cyfathrebu rhagorol wrth siarad ac wrth ysgrifennu – y gallu i fod yn eiriolwr effeithiol, hygred a darbwyllol ac i feithrin a chynnal perthnasau effeithiol, yn fewnol ac yn allanol
* Ymrwymiad i ddatblygiad proffesiynol parhaus
* Y gallu a'r parodrwydd i deithio'n gyson ledled Cymru ac i weithio oriau anghymdeithasol pan fo angen
 |  |
| **Y Gymraeg** |  | * Rhuglder yn y Gymraeg (ysgrifenedig a llafar)
 |